বঙ্গবন্ধুর হত্যাকা-ের পর থেকেই সারাদেশে আওয়ামী লীগ নেতাকর্মীদের ধরপাকড় চলতে থাকে। জেলহত্যার পর সেই অভিযান আরও জোরদার হয়। তখন সৈয়দ নজরুলের ছোটভাই সৈয়দ ওয়াহিদুল ইসলাম পালিয়ে বেড়াতেন। কিন্তু শেষ রক্ষা হয়নি। ১৯৭৬ সালের জুন মাসের এক গভীর রাতে ইস্টবেঙ্গল রেজিমেন্টের এক মেজরের নেতৃত্বে অভিযান চালিয়ে কিশোরগঞ্জ সদর উপজেলার বীরদামপাড়ার বাড়ি থেকে সৈয়দ ওয়াহিদুল ইসলামকে আটক করা হয়। এর পর শহরের সরকারি বালক বিদ্যালয়ের হোস্টেলে স্থাপিত সেনাক্যাম্পে নিয়ে তাকে অমানবিক নির্যাতন চালানো হয়। এরপর তাকে প্রায় ৩ বছর বন্দী রাখা হয় ময়মনসিংহ কারাগারে। বর্তমান রাষ্ট্রপতি অ্যাডভোকেট আবদুল হামিদকেও সে সময় একই কারাগারে দেড় বছর আটক রাখা হয়। তাকেও অমানুষিক শারীরিক নির্যাতন করা হয়। তখন ময়মনসিংহ কারাগারে আওয়ামী লীগ নেতা তোফায়েল আহমেদ, ময়মনসিংহের এমপি অধ্যক্ষ মতিউর রহমান এবং হালুয়াঘাটের তৎকালীন এমপি মরহুম কুদরত উল্লাহকেও বন্দী রাখা হয়।